Oslo-derbyet

**Lyn–Vålerenga**, ofte omtalt som **Oslo-derbyet** eller **Slaget om Oslo**, er et rivaloppgjør i fotball mellom Lyn 1896 Fotballklubb og Vålerenga Fotball.  

Lyn og Vålerenga er tradisjonelt de to største fotballklubbene i Norges hovedstad, Oslo, og kampene mellom klubbene blir ansett som blant de største enkeltkampene i norsk fotball, og det klart største byderbyet. Klubbene skiller Oslo geografisk med Lyn fra vestkanten, og Vålerenga fra østkanten, og i et historisk perspektiv har kampene blitt omtalt som borgerskapet mot arbeiderklassen for å illustrere det økonomiske og sosiale skillet som har vært mellom de to delene av byen.  

## Historie

Lyn ble stiftet på St. Hanshaugen i Oslo i 1896, og er med det blant de eldste fotballklubbene i Norge. De er regnet som en av aristokratene i norsk fotball, og var i 1902 en av tre klubber som stiftet Norges Fotballforbund.

Vålerenga ble stiftet i et kassesnekkeri i Vålerenggata i 1913, 17 år etter Lyn. Og fikk raskt en betydelig tilhengerskare, hvor de kunne ha opp mot 2000 tilskuere på kampene sine til tross for at de sportslige resultatene ikke var all verden.

Da den øverste divisjonen i Norge ble samlet i én avdeling i 1963, var både Lyn og Vålerenga blant de ti lagene. Og i den andre sesongen med en samlet øverste divisjon, i 1964, tok Lyn sitt historiske første seriegull. I 1965 var det nettopp Lyn og Vålerenga som kjempet i toppen av tabellen, men Vålerenga tok til slutt sitt første seriegull ett poeng foran rivalen. I 1968 tok Lyn sitt andre seriegull, samme sesong rykket Vålerenga ned fra den øverste divisjonen. Året etter, i 1969 rykket også Lyn ned, og dermed møttes lagene på andre nivå i 1970. 

Mellom 1977 og 1990 spilte Vålerenga sammenhengende på det øverste nivået, og tok tre seriegull i henholdsvis 1981, 1983 og 1984. I samme periode slet Lyn mer og spilte kun tre sesonger på det øverste nivået i henholdsvis 1978, 1980 og 1981. Da Vålerenga i 1981 vant begge kampene mot Lyn, ble seriemester, og så Lyn rykke ned, var det ingen som kunne forutse hvor lang tid det ville ta før klubbene igjen ville møtes. Da Lyn i 1990 igjen rykket opp til det øverste nivået, rykket Vålerenga samtidig ned. Da Vålerenga klarte å rykke opp igjen i 1993, rykket Lyn ned igjen. I 1996 rykket Lyn opp igjen, men samme sesong rykket Vålerenga ned. I 1997 byttet de igjen plass, og da Lyn rykket opp igjen i 2000, rykket Vålerenga ned igjen. Først i 2002 var klubbene gjenforent på samme nivå, og da lagene møttes på Ullevaal Stadion 11. mai 2002 foran 18 374 tilskuere, var det for første gang i offisiell kamp siden 1981. Lyn vant kampen 2–1, og dette ble etter hvert også starten på det som ble kjent som derbyspøkelset. 

I 1999 kjøpte forretningsmannen Atle Brynestad et konkurstruet Lyn for en symbolsk sum på én krone, elitelaget i klubben ble organisert som et aksjeselskap og fikk navnet FC Lyn Oslo. Brynestad hadde i 1997 vært i samtaler om å gå inn i Vålerenga, men Vålerenga ønsket en gruppe investorer, mens Brynestad ønsket å gå inn alene. Dermed strandet det, og han ble mannen som reddet Lyn og førte de tilbake til Eliteserien. I november 2002 kunne *Dagbladet* avsløre at Brynestad hadde tatt initiativ til at Lyn og Vålerenga skulle slås sammen til én klubb. Lyn-eierens utgangspunkt var at to Oslo-klubber med røde tall økonomisk ikke hadde noen fremtid hver for seg, og at et nytt samlet Oslo FK med frisk kapital ville være noe annet. Samtidig ville Brynestad få fjernet VIF-eier John Fredriksen. Vålerengas direktørduo Kjetil Siem og Per Egil Pedersen hadde forstått at en sammenslåing var en umulighet. Duoen hadde gått med på samtaler med et utgangspunkt om at fusjon var et bedre alternativ enn konkurs. Men da John Fredriksen fikk høre om Brynestads tanker, kom han med garantier om at frisk kapital ikke ville bli noe problem for Vålerenga. Dermed uttalte styreformann i Vålerenga ASA, Henrik A. Christensen, at forslaget ble bryskt avslått fra deres side. 

Utover 2000-tallet fikk derbyet en virkelig gjenoppliving. Klubbene delte Ullevaal Stadion som hjemmebane, og enkelte av kampene mellom lagene hadde over 20 000 tilskuere. Fellesnevneren for alle kampene var at de enten endte uavgjort, eller med Lyn-seier. Det var dette som ble det såkalte derbyspøkelset for Vålerenga.      

I 2009 ble det klart at Lyn hadde betydelige økonomiske problemer og var truet av konkurs. Atle Brynestad hadde året før solgt seg ut av klubben, og klubben hadde større kostnader enn inntekter. Klubben hadde allerede gjennomført en rekke kutt blant annet i spillerstallen for å frigjøre midler. Lyn slet sportslig og i løpet av sommeren solgte de unna store deler av spillerstallen for å redde seg fra konkurs. Dermed gikk det mot et uunngåelig nedrykk samtidig som en rekke innsamlingsaksjoner ble satt i gang for å redde klubben. Før kampen mellom Vålerenga og Lyn i september 2009 ble det laget en radio- og tv-reklame hvor prest- og Vålerenga-supporter Einar Gelius arrangerte begravelse for Lyn. I reklamen ble det oppfordret om å komme å se Vålerenga ta avskjed med Lyn. Den første kampen mellom lagene i 2009 hadde endt 4–4, men i returkampen skulle Vålerenga endelig bli kvitt derbyspøkelset. Kampen endte 4–1 til Vålerenga, det ble altså første gang på 28 år at Vålerenga vant en offisiell kamp mot Lyn. Da kampen var over runget Ghostbusters ut over høyttalerne på stadion. 

I slutten av september ble det klart at Lyn var foreløpig reddet fra konkurs, og fikk fullføre sesongen i Eliteserien. Men et konkurstruet Lyn hadde ikke sjans til å overleve på det øverste nivået, og rykket ned til 1. divisjon. Lyn flyttet fra Ullevaal Stadion til Bislett Stadion, og tok fatt på 2010-sesongen i 1. divisjon. Men 30. juni 2010 ble det klart at Lyn var slått konkurs, og ikke greide å fullføre sesongen. Etter at elitelaget til Lyn gikk konkurs, støttet supporterne opp om breddelaget i 6. divisjon som da var blitt klubbens beste lag. Det var lenge usikkert hvor Lyn måtte starte på nytt igjen i 2011, men de fikk til slutt overta plassen til eliteklubbens andrelag i 4. divisjon.

I 2012 ble Lyn og Vålerenga satt opp i 1. runde av Norgesmesterskapet, da kampen ble spilt 1. mai 2012, var det 1234 dager siden sist lagene møttes. Denne gang var Lyn i 3. divisjon og Vålerenga i Eliteserien. Over 11 200 tilskuere var tilstede på Bislett Stadion, noe som var tilskuerrekord i en kamp i 1. runde av NM, og en dobling av den gamle rekorden. Lyn hang godt med, men Vålerenga vant kampen 2–1.

I 2014 møttes klubbene igjen i NM, denne gang i 3. runde med Vålerenga som hjemmelag på Ullevaal Stadion. Vålerenga vant kampen komfortabelt 5–2.

I 2021 ble lagene satt opp til 1. runde i NM, det tredje møtet mellom klubbene siden Lyn gikk konkurs. Kampen var det første møte på syv år, og det var også Lyn sin første fotballkamp siden 2019 grunnet koronapandemien. I forkant av kampen brøt det ut masseslagsmål utenfor Bislett Stadion med nærmere 100 personer involvert. Vålerenga vant kampen 4–0.

Lagene møttes igjen i 2. runde av NM i 2023. Lyn som da hadde rykket opp til 2. divisjon var hjemmelag på Bislett stadion, i en kamp Vålerenga vant 2–1 foran nærmere åtte tusen tilskuere. Den samme sesongen rykket Lyn opp for andre år på rad, og for første gang siden konkursen var de tilbake i toppfotballen. Samtidig rykket Vålerenga ned fra Eliteserien etter 22 år på rad på øverste nivå. Dermed ble 2024 året der klubbene igjen var i samme divisjon for første gang siden Lyn gikk konkurs.

## Herrefotball

### Meritter

: *Meritter vunnet av Lyn og Vålerenga.*

### Statistikk

: *Statistikken viser resultater mellom Lyn og Vålerenga i både serie og cup.*

### Liste over kamper

#### Serie
**1922–1937; 1946–1947**

*Merk: I kampene mellom 1922 og 1937, og mellom 1946 og 1947 var det ikke oppsatt hjemme- og bortelag.*

**1938–1939; 1949–**

#### Cup

### Spilt for begge klubber

*  Knut Aga jr.
*  Kent Bergersen
*  Jo Bergsvand
*  Tommy Berntsen
*  Lars Bohinen
*  Tor Brevik
*  Stein Gran
*  Victor Johansen
*  Ronny Johnsen
*  Kjell Roar Kaasa
*  Jan-Derek Sørensen
*  Per Egil Swift
*  Kjetil Wæhler
*  Shåresh Ahmadi
*  Espen Haug
*  Ibba Laajab
*  Kjetil Løvvik
*  Viggo Strømme
*  Steinar Strømnes

## Kvinnefotball
Der Vålerenga stilte kvinnelag for første gang i 1982, silte Lyn kvinnelag først i 2009. Vålerenga rykket opp til Toppserien for første gang i 2011, og med Lyns raske klatring i seriesystemet rykket de opp til Toppserien i 2017.

Det første offisielle oppgjøret mellom lagene kom i 2. runde av NM i juni 2014. Vålerenga som da spilte i Toppserien, vant 5–1 over Lyn som den gang spilte i 1. divisjon.

Den første seriekampen mellom lagene ble spilt på Kringsjå Kunstgress den 2. mai 2018, og endte 1–1. Det motsatte oppgjøret samme sesong vant Vålerenga 6–1 på Intility Arena.

### Meritter

: *Meritter vunnet av Lyn og Vålerenga.*

### Statistikk

: *Statistikken viser resultater mellom Lyn og Vålerenga i både serie og cup.*

### Liste over kamper

#### Serie

#### Cup

### Spilt for begge klubber

*  Elisabeth Giske Bakken
*  Benedikte Birkelund
*  Frida Løvlie Bråttum
*  Emma Stølen Godø
*  Kristin Haugstad
*  Camilla Huseby
*  Runa Lillegård
*  Mimmi Löfwenius
*  Iselin Sandnes Olsen
*  Naina Inauen

## Se også

* Lyn 1896 Fotballklubb
* Vålerenga Fotball
* Lyn Fotball Damer
* Vålerenga Fotball Damer

## Referanser